作者:鄧剡
標題:摸魚兒
內容:問廬陵、米作何價。棠陰又綠今夏。活人手段依然在，獨樂園中司馬。初度也。算幾處篝香，手額你多謝。風亭月榭。盡隱橘觀棋，折荷筒酒，花竹秀而野。階庭樹，滿目魚魚雅雅。千金難買清暇。紛紛徵榷塵如夢，誰有似公閒者。天怎舍。趁綠鬢朱顏，須入凌煙畫。海天不夜。管歲歲安期，採蒲為壽，高宴碧桃下。